b'\n_START_ARTICLE_\nPA Md. 1986\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul anilor 1960 \xc8\x99i \xc3\xaenceputul anilor 1970, inginerii sovietici au studiat exemplare ale pu\xc8\x99tii de asalt M16, capturate \xc3\xaen Vietnam de c\xc4\x83tre for\xc8\x9bele nord-vietnameze. \xc3\x8en urma testelor comparative, cartu\xc8\x99ul de calibrul 5,56 mm s-a dovedit a fi superior celui sovietic de 7,62 mm. Muni\xc8\x9bia pu\xc8\x99tii de asalt M16 avea vitez\xc4\x83 mare la impact \xc8\x99i producea \xc8\x99oc hidrostatic. Concomitent, avea tendin\xc8\x9ba de a se rostogoli \xc3\xaen \xc8\x9besutul uman dup\xc4\x83 impact, produc\xc3\xa2nd astfel r\xc4\x83ni ad\xc3\xa2nci. Inginerii sovietici au decis proiectarea unei muni\xc8\x9bii asem\xc4\x83n\xc4\x83toare. Rezultatul a fost apari\xc8\x9bia cartu\xc8\x99ului de calibrul 5,45 mm \xc3\xaen anul 1974. Pistoalele-mitralier\xc4\x83 AKM au fost recalibrate \xc8\x99i redenumite AK-74, av\xc3\xa2nd \xc8\x99i unele elemente constructive noi. Noul pistol-mitralier\xc4\x83 a fost introdus \xc3\xaen dotarea armatei sovietice la sf\xc3\xa2r\xc8\x99itul anilor 1970._NEWLINE_Rom\xc3\xa2nia, membr\xc4\x83 a Tratatului de la Var\xc8\x99ovia, a decis trecerea la noul calibru la \xc3\xaenceputul anilor 1980. \xc3\x8en loc s\xc4\x83 fabrice direct o copie a automatului AK-74, conducerea de la Bucure\xc8\x99ti a decis dezvoltarea unei arme independent de cea sovietic\xc4\x83. Rezultatul, Pu\xc8\x99ca Automat\xc4\x83 Model 1986, de\xc8\x99i similar\xc4\x83 familiei AK-74, avea unele elemente constructive proprii. Prima versiune a automatului avea patul din lemn al armei PM Md. 1963 (versiunea autohton\xc4\x83 a pistolului-mitralier\xc4\x83 AKM) pentru a facilita produc\xc8\x9bia. Versiunea ulterioar\xc4\x83 era dotat\xc4\x83 cu un pat rabatabil similar pistolului-mitralier\xc4\x83 MPi-KMS-72, o versiune a automatului AKMS fabricat\xc4\x83 \xc3\xaen Republica Democrat\xc4\x83 German\xc4\x83 la \xc3\xaenceputul anilor 1970. Ambele versiuni foloseau de obicei un uluc specific, cu m\xc3\xa2ner \xc3\xaen partea inferioar\xc4\x83 (al doilea m\xc3\xa2ner al armei, diferit de m\xc3\xa2nerul-pistol). Ulucul era \xc3\xaenlocuit cu un model f\xc4\x83r\xc4\x83 m\xc3\xa2ner \xc3\xaen cazul dot\xc4\x83rii armei cu arunc\xc4\x83torul de grenade de m\xc3\xa2n\xc4\x83 AG-40 sau \xc3\xaen cazul \xc3\xaen care arma era folosit\xc4\x83 de trupele speciale. A existat \xc8\x99i o versiune cu \xc8\x9beav\xc4\x83 scurt\xc4\x83 (carabin\xc4\x83), proiectat\xc4\x83 pentru trupele speciale. Aceasta nu putea fi dotat\xc4\x83 cu baionet\xc4\x83, c\xc4\x83tarea era montat\xc4\x83 direct pe tubul de gaze \xc8\x99i avea un ascunz\xc4\x83tor de fl\xc4\x83c\xc4\x83ri \xc3\xaen locul dispozitivului multifunc\xc8\x9bional care serve\xc8\x99te drept fr\xc3\xa2n\xc4\x83 de gur\xc4\x83, ascunz\xc4\x83tor de fl\xc4\x83c\xc4\x83ri \xc8\x99i compensator de recul la modelul de baz\xc4\x83. Toate versiunile PA Md. 1986 puteau executa foc semiautomat, automat \xc8\x99i rafale a c\xc3\xa2te 3 cartu\xc8\x99e._NEWLINE_\xc3\x8en anul 1997 a ap\xc4\x83rut o nou\xc4\x83 versiune a PA Md. 1986, denumit\xc4\x83 Model 1997. Aceasta folose\xc8\x99te calibrul 5,56 mm \xc8\x99i, cu excep\xc8\x9bia adapt\xc4\x83rilor pentru calibrul diferit, este aproape identic\xc4\x83 cu originalul. Romarm ofer\xc4\x83 \xc8\x99i o versiune cu \xc8\x9beav\xc4\x83 scurt\xc4\x83 a acestui model. Model 1997 a fost \xc3\xaenlocuit\xc4\x83 \xc3\xaen oferta de export a Romarm de Model 2000, o versiune modernizat\xc4\x83._NEWLINE_PA Md. 1986 este arma standard a infanteriei rom\xc3\xa2ne \xc3\xaen teatrele de opera\xc8\x9biuni. De\xc8\x99i reprezint\xc4\x83 succesoarea modelului PM Md. 1963/65, PA Md. 1986 nu a \xc3\xaenlocuit complet acest model din dotare. Ambele vor fi \xc3\xaenlocuite de noua arm\xc4\x83 de asalt de calibrul 5,56 mm, aflat\xc4\x83 \xc3\xaen prezent \xc3\xaen faza de testare.'